**Turistička zajednica Tučepi**

**PRIJEDLOG**

**PROGRAMA RADA TURISTIČKE ZAJEDNICE**

za 2023. godinu

**Tučepi, prosinac 2022.**

**UVOD**

Sukladno novom Zakonu o turističkim zajednicama i promociji hrvatskog turizma, te novoj metodologiji izrade godišnjeg programa rada koju je propisalo Ministarstvo turizma i sporta, Prijedlog programa rada Turističke zajednice Općine Tučepi usmjerit će se na sljedeća područja:

1. **razvoj i marketing destinacije** kroz koordiniranje ključnih aktivnosti turističkog razvoja (planiranje i razvoj turističkog proizvoda u destinaciji te marketing destinacije u što posebno spada organizacija raznih kulturnih i sportskih događanja koji stvaraju prepoznatljivost naše destinacije. Nadalje, u ove marketinške aktivnosti spadaju i online kampanje prema ciljanim tržištima. Posebna pozornost bit će usmjerena ka oglašavanju na nama najvažnijim emitivnim tržištima, bilo putem direktnog oglašavanja zakupom oglasnog prostora, bilo putem društvenih mreža.
2. **osiguravanje zastupljenosti lokalnih interesa,** jačanje lokalne inicijative i povezivanje dionika na lokalnoj razini radi stvaranja konkurentnih turističkih proizvoda.
3. **poboljšanje uvjeta boravka turista u destinaciji,** razvijati svijest o važnosti i gospodarskim, društvenim i drugim učincima turizma s naglaskom na zaštitu okoliša kao i prirodne i kulturne baštine sukladno načelima održivog razvoja i koristi koje lokalna zajednica treba imati od turizma.

U turističkoj sezoni 2022. godine ostvareno je 786.141 noćenje odnosno 21% više nego prethodne godine. U svim izvješćima obično se spominje 2019. godina kao referentna godina, koja je bila i rekordna godina u ostvarenim noćenjima. Usporedivši ostvareni broj noćenja 2022, godine u odnosu na 2019. godinu doći ćemo do podataka da je 2022. godine ostvareno svega 1.3% manje noćenja nego 2019. godine, kada je bilo ostvareno 795.699 noćenja.

Gledajući strukturu noćenja znakovito je da je u hotelima ostvareno gotovo 35% više noćenja nego 2021. godine, dok je u privatnom smještaju ostvareno 7% više noćenja nego 2021. godine. Ako uzmemo u obzir da se ova turistička sezona odvijala u jeku oružane agresije na Ukrajinu, rezultati koji su postignuti nadmašili su sva naša očekivanja.

*Projekcija turističkog prometa i prihoda u 2023. godini planira se na razini 2019. godine, dakle na ostvarenju oko 800.000 noćenja i prihodu od 2.600.000,00 kn. U strukturi prihoda na boravišnu pristojbu bi otpalo 2.350.000,00 kn, a na turističku članarinu 250.000,00 kn.*

Ako ovim sredstvima dodamo i preneseni višak prihoda iz 2022. godine u iznosu od 490.000,00 kn, tada bi ukupna sredstva za planirane aktivnosti iznosila 3.090.000,00 kn.

U sljedećoj turističkoj sezoni očekuje se potpuno stabiliziranje turističkog tržišta, a sve aktivnosti bi i dalje trebalo usmjeriti na tržišta u našoj neposrednoj blizini, tržišta kojima je Hrvatska auto destinacija.

**2. RAZVOJ TURISTIČKOG PROIZVODA**

**2.3. Podrška razvoju turističkih događanja**

U temeljne zadaće turističke zajednice spada i organiziranje ***kulturno zabavnih događanja***. U nadolazećoj turističkoj sezoni bilo bi potrebno nastaviti s praksom održavanja događanja i van glavne turističke sezone.

Cilj svih ovih kulturnih događanja je obogaćivanje turističke ponude mjesta i upoznavanje gostiju s tradicijom i kulturom našeg podneblja. Drugim riječima, organiziranjem događanja pored temeljne usluge smještaja gostima pružamo i druge dodatne usluge čime će njihov boravak u mjestu biti sadržajniji.

Za nadolazeću turističku sezonu planiramo organizirati sljedeća događanja.

* održavanja **susreta klapa** u hotelu Kaštelet

Rok: lipanj 2023.

Izvršitelj: načelnik Općine i direktor TZ.

Planirana sredstva. 45.000,00 kn.

* organizirati manifestaciju **ka kultura u tučepskim zaseocima**

Rok: srpanj-kolovoz 2023

Izvršitelj: načelnik Općine i direktor TZ

Planirana sredstva: 75.000,00 kn

* **promenadni nastupi** muzičara duž šetnice

Rok : lipanj-rujan 2023

Izvršitelj. direktor TZ

Planirana sredstva: 75.000,00 kn

* **večeri folklora** predstavljaju značajna događanja izuzetno dobro primljena od strane turista. Planiramo organizirati pet nastupa folklornih društava.

Rok: lipanj - rujan 2023.

izvršitelj: direktor TZ

planirana sredstva: 60.000,00 kn.

* koncerti **klapske pjesme** predstavljaju autohtoni kulturni sadržaj. planiramo organizirati dva koncerta klapske pjesme

Rok: srpanj-kolovoz 2023.

Izvršitelj: direktor TZ

Planirana sredstva: 20.000,00 kn.

* **ribarske večeri** predstavljaju tradicionalna događanja u svim dalmatinskim mjestima. U sljedećem razdoblju planira se organizirati osam ribarskih večeri.

Rok: lipanj-rujan 2023.

izvršitelj: direktor TZ

Planirana sredstva : 120.000,00 kn.

* **koncerti zabavne glazbe** u centru mjesta predstavljaju značajan dio u ukupnim zabavnim događanjima. Tijekom sljedeće sezone planira se organizirati dvadesetak koncerata.

Rok: svibanj-listopad 2023.

Izvršitelj: direktor TZ

Planirana sredstva. 230.000,00 kn.

* stalna izložba slika u prostiru KUS Njega tijekom turističke sezone predstavljala bi i dodatnu kulturnu ponudu u mjestu.

Rok: svibanj-listopad 2023.

Izvršitelj: direktor ureda

Planirana sredstva: 15.000,00 kn.

* kulturno zabavna događanja za Advent

Rok: prosinac 2023.

Izvršitelj: Udruga Kredenca i direktor TZ

Planirana sredstva: 60.000,00 kn.

***Ukupna sredstva za kulturna događanja: 700.000,00 kn.***

U razvoj turističkog proizvoda nesumnjivo spadaju i **sportska događanja**. U tom smislu za sljedeću sezonu planira se organizirati nekoliko događanja i to:

* Sa startom u Makarskoj, pa preko Osejave i kroz Tučepi organizirati će se međunarodna sportska manifestacija "**Dalmacija ultra trail"** sa sudionicima iz preko šezdesetak zemalja.

Rok: listopad 2023.

Izvršitelj: direktor TZ

Planirana sredstva: 15.000,00 kn

* U suradnji s nogometnim klubom Jadran, na sportskom centru Slatina organizirati **međunarodne utakmice** s klubovima iz susjednih emitivnih zemalja.

Rok: svibanj 2023.

Izvršitelj: NK Jadran i direktor TZ

Planirana sredstva: 25.000,00 kn.

* u suradnji s hotelskom tvrtkom Sunce iz Tučepi organizirati međunarodni turnir, sve u cilju produženja turističke sezone.

Rok: svibanj 2023.

Izvršitelj: direktor TZ i tvrtka Sunce

Planirana sredstva. 35.000,00 kn.

* u suradnji s auto klubom Makarska organizirati međunarodnu automobilsku utrku Makarska. Gornje Tučepi-Makarska

Rok: svibanj 2023.

Izvršitelj: direktor auto kluba, direktor TZ-a i načelnik Općine

Planirana sredstva: 15.000,00 kn

*Ukupna sredstva za sportska događanja****: 90.000,00 kn.***

*Sveukupna sredstva za Podršku razvoju turističkih**događanja iznose* ***790.000,00 kn.***

**3. KOMUNIKACIJA I OGLAŠAVANJE**

**3.1. Sajmovi, posebne prezentacije i poslovne radionice**

Turistička zajednica će i u daljnjem radu, zajedno s Turističkom zajednicom Splitsko dalmatinske županije, nastupati na sajmovima i prezentacijama zajedno s ostalim turističkim zajednicama Makarske rivijere.

Cilj ove aktivnosti je direktno obraćanje potencijalnim turistima u njihovim zemljama koristeći sajam i posebnu prezentaciju kao direktan način obraćanja i promoviranja turističke ponude.

Rok: kontinuirano

Izvršitelj: direktor TZ

*Planirana sredstva: 65.000,00 kn kn.*

**3.2. Suradnja s organizatorima putovanja**

Turistička zajednica u svom poslovanju oslanja se na organizatore putovanja koji dovode turiste, ali i koji dovode novinare i agente da se uvjere u kvalitetu same destinacije. Isto tako sudjelovati ćemo na prezentacijama koje organiziraju pojedini organizatori putovanja, a koji nude smještajne kapacitete ili druge ugostiteljske usluge na području našeg mjesta.

Nadalje, participirati ćemo u troškovima oglašavanja organizatora putovanja koji putem medija oglašavaju ponudu naše turističke destinacije.

Cilj ove aktivnosti je participacija troškova i pomaganje organizatorima putovanja u promoviranju mjesta, a što je potrebno, imajući u vidu udio agencijskih gostiju koji pune smještajne kapacitete, posebno hotelske.

Rok: kontinuirano

Izvršitelj: direktor TZ

Planirana sredstva: 55.000,00 kn.

**3.3. Kreiranje promotivnog materijala**

**Izrada i distribucija informativnih materijala**

Cilj ove aktivnosti je izrada promotivnih materijala kako bi se gosti direktno upoznali s prirodnim i društvenim atrakcijama destinacije. Naime, jedan broj gostiju i dalje koristi tiskane materijale, pa je izrada tiskanih materijala potrebna, posebno u svjetlu činjenice da se tiskani materijali nalaze i na štandovima na sajmovima.

Turistička zajednica će u sljedećem razdoblju tiskati promotivne materijale i to:

**plan mjesta** predstavlja jedan od najtraženijih promotivnih materijala. Planiramo redizajnirati postojeći plan s ucrtavanjem biciklističke staze, a sve u svjetlu izrade nove biciklističke karte Makarske rivijere.

Rok: svibanj 2023.

Izvršitelj: direktor TZ

Planirana sredstva: 20.000,00 kn.

**temeljni katalog** ćemo u potpunosti redizajnirati i tiskati u nakladi od 5.000 komada. U istoj nakladi ćemo tiskati i postojeći **turistički vodič.**

Rok**:** svibanj 2023.

Izvršitelj: direktor TZ

Planirana sredstva: 70.000,00 kn.

**vrećice**  su najtraženiji promotivni materijal. Za naredno razdoblje planira se tiskati 5.000 komada.

Rok: lipanj 2023.

Izvršitelj: direktor TZ

Planirana sredstva: 50.000,00 kn.

**plakate** s novim motivima tiskat će se u količini od 1000 komada.

Rok: lipanj 2023.

Izvršitelj: direktor TZ

Planirana sredstva: 15.000,00 kn.

**-brošura Makarske rivijere** zajednička je publikacija svih turističkih zajednica s područja Makarske rivijere.

Rok: veljača 2023.

Planirana sredstva. 12.000,00 kn.

**-ostali tiskani materijal** bi se odnosio na kalendare, visit karte, razne letke i sl.

Rok: kontinuirano

Izvršitelj: direktor TZ

Planirana sredstva: 20.000,00 kn.

-kraći **promotivni film** o Tučepima

Rok: svibanj 2023

Izvršitelj: direktor TZ

Planirana sredstva. 20.000,00 kn.

*Ukupno planirana sredstva za promotivni materijal iznose 207.000,00 kn.*

**3.4. Suveniri**

Turistička zajednica će i ove godine, uz prigodne poklone, posebnu pažnju posvetiti susretima sa dugogodišnjim gostima, kao i novinarima koji dolaze bez direktnog posredovanja organizatora putovanja.

Cilj ove aktivnosti je izražavanje zahvalnosti dugogodišnjim gostima na njihovoj vjernosti našem mjestu, a upravo su dugogodišnji gosti najgovorljiviji promotori naše destinacije u njihovim sredinama.

Nadalje, cilj suradnje s novinarima je da novinari, bez unaprijed plaćenog oglasnog prostora, na direktan način upoznaju čitatelje i gledatelje o atraktivnosti ponude naše destinacije. Njihove reportaže na taj način ulijevaju veću sigurnost turistima pri donošenju konačne odluke kamo putovati.

Za novinare i stare goste planiramo izraditi i prigodne suvenire s morskim motivima.

Rok: kontinuirano

Izvršitelj: direktor TZ

Planirana sredstva. 35.000,00 kn.

**3.5. Internetske stranice**

Turistička zajednica je na Internet stranici www.tucepi.com. U daljnjem periodu potrebno je održavati Internet stranicu i nastaviti s zakupom domene. Isto tako potrebno je kreirati sadržaj na google.maps te oglašavati putem googla.

Cilj ove aktivnosti je upoznavanje turista sa turističkom ponudom destinacije, Na internet stranici nalaze se sve servisne informacije potrebne turistima.

Rok: kontinuirano

Izvršitelj: direktor TZ

Planirana sredstva: 55.000,00 kn.

**3.6. Kreiranje i upravljanje bazama turističkih podataka**

U cilju izrade promotivnih materijala potrebno je otkupiti fotografije.

Rok: kontinuirano

Izvršitelj: direktor ureda

Planirana sredstva: 25.000,00 kn.

**3.7. Turističko informativne aktivnosti**

Turistička zajednica osnovala je informativni centar koji radi u ljetnim mjesecima, počevši od travnja do početka studenoga. U informativnom centru zaposlena su dva djelatnika na administrativnim poslovima te još dva dodatna informatora. Rad informativnog centra neophodan je za funkcioniranje turističke zajednice te i dalje treba funkcionirati.

Rok: kontinuirano

Izvršitelj: direktor TZ

Planirana sredstva: 230.000,00 kn.

**3.8. Marketing i oglašavanje**

Oglašavanje branda destinacije zauzet će svoje mjesto i u sljedećem razdoblju. Radi se o općem, plaćenom oglašavanju putem dnevnih listova u Sloveniji, Austriji i drugim susjednim emitivnim zemljama. Isto tako potrebno je napomenuti da to oglašavanje vršimo i putem autopoduzeća Promet makarska gdje imamo zakupljeni oglasni prostor na autobusu koji prometuje na međugradskim i međunarodnim linijama.

Cilj oglašavanja je upoznavanje gostiju sa emitivnih tržišta o prirodnim i društvenim atrakcijama mjesta.

U aktivnosti marketinga i oglašavanja spada i udruženo oglašavanje sa gospodarskim subjektom „Sunce hoteli“.

Ovome treba dodati i izradu aplikacije za oglašavanje obiteljskog smještaja.

Rok: kontinuirano

Izvršitelj: direktor TZ

Planirana sredstva: 200.000,00 kn

**3.9. Oglašavanje i kreiranje sadržaja na društvenim mrežama**

Turistička zajednica će i u sljedećem razdoblju uređivati sadržaj na instagramu i facebooku.

Cilj ove aktivnosti je direktno objavljivanje fotografija i evidentiranje događanja na društvenim mrežama, a sve u cilju upoznavanja potencijalnih gostiju s turističkom ponudom destinacije. Isto tako, putem društvenih mreža unaprijed će se najavljivati događanja u destinaciji.

Rok: kontinuirano

Izvršitelj: direktor TZ

Planirana sredstva: 80.000,00 kn.

*Sveukupno sredstva za komunikaciju i oglašavanje iznose* ***952.000,00 kn.***

**4. DESTINACIJSKI MENADŽMENT**

**4.2. Upravljanje kvalitetom u destinaciji**

Turistička zajednica će permanentno provoditi edukaciju za privatne iznajmljivače putem predavanja na početku turističke sezone. Predavanja će se odnositi na uređenje i prodaju apartmana te predavanja o prirodnim i društvenim atrakcijama mjesta. Isto tako, ukoliko bude zainteresiranih, nastavit ćemo s tečajem engleskog jezika. Sljedeće godine nastavit ćemo s edukativnim putovanjem za privatne iznajmljivače, sve u cilju upoznavanja turističke ponude emitivnih tržišta odakle dolaze turisti.

Rok: kontinuirano

Izvršitelj: direktor TZ

Planirana sredstva: 65.000,00 kn.

**4.3 .Poticanje na očuvanje i uređenje mjesta**

U cilju poboljšanja općih uvjeta boravka turista u mjestu potrebno je poduzeti sljedeće aktivnosti:

* organizirati ekološku akciju ***prikupljanja otpada*** čime bi se potaknuli mještani da sve nepotrebne stvari deponiraju na jedno sabirno mjesto, čime se direktno pridonosi čistoći okoliša.

Rok: studeni 2023.

Izvršitelj: načelnik Općine, direktor komunalnog poduzeća i direktor Turističke zajednice.

Planirana sredstva: 35.000,00 kn.

* organizirati ekološku akciju ***čišćenja plaže i podmorja***.

Rok: svibanj 2023. godine

Izvršitelj: direktor TZ i udruga Kredenca.

Planirana sredstva: 15.000,00 kn.

* u dogovoru s komunalnim poduzećem vršiti dodatno čišćenje prilaza plaži i pražnjenje koševa u poslijepodnevnim satima

Rok: lipanj-rujan 2023.

Izvršitelj: direktor komunalnog poduzeća

Planirana sredstva: 50.000,00 kn.

* postaviti ***zaštitnu ogradu za kupače*** u cijeloj dužini plaže uz nabavku novih dotrajalih konopa i plutača. Pored postavljanja, skidanja i skladištenja plutača, potrebno je izvršiti čišćenje plutača specijalnim sredstvima
* Rok: svibanj 2023.

Izvršitelj: direktor TZ

Planirana sredstva: 50.000,00 kn

* organizirati ***čišćenje WC-a*** na plaži. Sada na plaži postoje četiri WC-a od kojih se tri stalno čiste, a jedan WC se čisti dva puta tijekom dana.
* Rok: lipanj-rujan 2023.

Izvršitelj: direktor TZ

Planirana sredstva: 40.000,00 kn.

* održavati sustav ***besplatnog pristupa internetu*** u cijelom mjestu kako bi gosti mogli dobiti osnovne servisne informacije.

Rok: kontinuirano

Izvršitelj; direktor TZ

Planirana sredstva. 30.000,00 kn.

* održavanje okoliša crkve sv. Jure, Bušelića kule i **otvaranje crkve sv. Ante** turistima. Turistička zajednica će sufinancirati popravak crkve sv. Ante , sve u cilju dostupnosti crkve sve većem broju posjetitelja.

Rok: travanj-listopad 2023.

Izvršitelj: direktor ureda

Planirana sredstva: 60.000,00 kn.

* sufinanciranje rada **turističke ambulante** tijekom turističke sezone

Rok: svibanj-listopad 2023.

Izvršitelj: direktor TZ

Planirana sredstva. 20.000,00 kn.

* održavanje **pješačkih putova i biciklističkih staza.** U narednom razdoblju, u dogovoru s Općinom Podgora, nastojat ćemo staviti u funkciju biciklističko pješačku rutu prema Podgori.

Rok: travanj-svibanj 2023.

Izvršitelj: direktor TZ

Planirana sredstva: 55.000,00 kn.

* uređenje **izvorišta vode** u starom dijelu naselja

Rok: travanj 2023

Izvršitelj. Direktor TZ

Planirana sredstva. 15.000,00 kn.

* **čišćenje pothodnika** tijekom turističke sezone

Rok: srpanj-rujan 2023.

Izvršitelj: DVD Tučepi

Planirana sredstva: 30.000,00 kn.

* **pranje plaže i kabina za presvlačenje**

Rok: lipanj-rujan

Izvršitelj: DVD Tučepi

Planirana sredstva: 42.000,00 kn.

* **čišćenje pješačke staze od sv. Kate do Biokova.** Ova pješačka staza je najbolje očuvana, najmanje je zahtjevna i kao takvu preporučujemo planinarima. No, da bi ta staza bila i dalje sigurna potrebno ju je stalno, jednom godišnje, očistiti i popraviti.

Rok: travanj 2023

Izvršitelj: direktor TZ

Planirana sredstva: 15.000,00 kn.

Sveukupna sredstva za destinacijski menadžment iznose 522.000,00 kn.

**5. ČLANSTVO U STRUKOVNIM ORGANIZACIJAMA**

**5.2. Domaće strukovne i sl. organizacije**

Turistička zajednica Tučepi članica je LAG Adrion, organizacije koja potiče lokalni razvoj destinacija.

Rok: kontinuirano

Izvršitelj: direktor TZ

Planirana sredstva: 3.000,00 kn.

**6. ADMINISTRATIVNI POSLOVI**

**6.1. Plaće**

Rashodi za zaposlene planiraju se u iznosu od 320.000,00 kn

**6.2. Materijalni troškovi**

**troškovi telefona**

Turistička zajednica raspolaže s dva telefonska priključka, internetom i jednim mobitelom kojeg koristi direktor TZ .

Planirana sredstva: 15.000,00 kn.

**izdaci za intelektualne usluge**

Prema pozitivnim zakonskim propisima turistička zajednica za svoje poslovanje mora voditi knjigovodstvo. S obzirom da unutar ureda nemamo osobu osposobljenu za vršenje ovih poslova, to ove usluge, predviđene kao intelektualne usluge, vrši osoba van ureda.

Planirana sredstva: 40.000,00 kn.

**materijalni izdaci**

U ove izdatke spadaju trošak električne energije i odvoz otpada iz uredskih prostorija. Trošak električne energije odnosi se na rasvjetu unutar ureda, rasvjetu izvan ureda i rad klima. U turističkoj zajednici imamo tri klime od kojih su dvije u informativnom centru, a jedna u uredu direktora.

Planirana sredstva : 14.000,00 kn.

**poštanske usluge**

Poštanske usluge odnose se na slanje obavijesti stanodavcima o plaćanju turističke pristojbe i članarine, slanju paketa s promotivnim materijalom agencijama i turistima.

Planirana sredstva: 4.000,00 kn.

**reprezentacija**

reprezentacija se uglavnom odnosi na rad tijela turističke zajednice, ali i prigodom dodjele nagrade članovima zajednice u sklopu akcija koje provodi turistička zajednica.

Planirana sredstva: 10.000,00 kn.

**uredski materijal**

trošak uredskog materijala predstavlja nabavku papira za pisanje i kopiranje, nabavku fascikli, materijala za čišćenje ureda kao i drugog neophodnog materijala za poslovanje ureda.

Planirana sredstva: 12.000,00 kn.

**stručna literatura**

Od stručne literature neophodne za praćenje novih tijekova u turizmu preplaćeni smo na časopis Turizam i Reiseaktuall te reviju Pravo i porezi.

Planirana sredstva: 4.000,00 kn.

**osiguranje**

Turistička zajednica je sklopila ugovor o osiguranju s osiguravateljem "Wiener osiguranje" o osiguranju ureda turističke zajednice za slučaj rizika provale i provalne krađe, poplave, požara i loma stakla.

Planirana sredstva: 3.000,00 kn.

**trošak platnog prometa**

U trošak platnog prometa ulazi naknada za plaćanje u inozemstvu, obveze po kratkoročnom kreditu, naknada FIN-e za izvode o uplati turističke pristojbe i članarine te naknada za vođenje računa kod zagrebačke banke.

Planirana sredstva: 6.000,00 kn.

**program za računovodstvo**

Računovodstvo neprofitnih organizacija vodi se po posebnom programu. Za potrebe vođenja računovodstva turističku zajednicu servisira tvrtka "Infos" iz Splita.

Planirana sredstva: 5.000,00 kn.

**ostali troškovi**

Ova stavka se odnosi na nepredviđene izdatke za rad ureda koji mogu nastati tijekom godine, prvenstveno se to odnosi na popravak instalacija, na uklanjanje kvarova na kompjuterima i telefonskim priključcima te za nabavku uredskog namještaja.

Planirana sredstva: 30.000,00 kn.

Ukupni materijalni troškovi iznosili bi 143.000,00 kn..

**Ukupni troškovi za administrativne poslove iznose 463.000,00 kn.**

**7. REZERVA**

Za potrebe osiguranja likvidnosti u izvanrednim okolnostima te za financiranje neplaniranih aktivnosti planira se osigurati iznos rezerve od 360.000,00 kn.

Direktor

Dr. sc. Ivo Mravičić, dipl.iur.